E e l n õ u

**MULGI VALLAVOLIKOGU**

O T S U S

Karksi-Nuia 27. september 2022 nr

**Kohaliku omavalitsuse eriplaneeringu ja keskkonnamõju**

**strateegilise hindamise algatamine**

OÜ Utilitas Wind (registrikood 16171123) esitas 22.04.2022 Mulgi Vallavalitsusele taotluse kohaliku omavalitsuse eriplaneeringu ja keskkonnamõju strateegilise hindamise algatamiseks tuuleparkide ja nende toimimiseks vajaliku taristu rajamiseks sobivaima asukoha leidmiseks (ala 1) ja seejärel detailse lahenduse koostamiseks. Vestman Solar OÜ (registrikood 12526276) esitas sama ala kohta taotluse 11.05.2022.

Planeerimisseaduse (edaspidi PlanS) § 96 lõikest 31 tulenevalt määras vallavalitsus tähtajaks 25. juuni 2022, mille jooksul said huvitatud isikud samasisulisi taotlusi esitada.

Täiendavalt laekus veel 3 avaldust. 14.06.2022 esitas Vindr Baltic OÜ (registrikood 16370791) taotluse eriplaneeringuks kogu valla territooriumi kohta (ala 2). 21.06.2022 esitas taotluse Evecon OÜ (registrikood 10340286) kogu valla territooriumi kohta (ala 2) ja 23.06.2022 TMV Green OÜ (registrikood 16162236) kahe ala kohta (ala 3 ja 4).

Vastavalt taotlustele hõlmab ala 1 ligikaudu 60 000 ha Mulgi valla territooriumist, ala 2 hõlmab kogu valla territooriumi st ligikaudu 88 100 ha, ala 3 suurus on ligikaudu 3500 ha ja ala 4 ligikaudu 1800 ha valla territooriumist.

PlanS § 95 lõike 1 kohaselt koostatakse kohaliku omavalitsuse eriplaneering (edaspidi KOVEP) olulise ruumilise mõjuga ehitiste püstitamiseks, kui olulise ruumilise mõjuga ehitise asukoht ei ole üldplaneeringus määratud. Vabariigi Valitsuse 01.10.2015 määruse nr 102 „Olulise ruumilise mõjuga ehitiste nimekiri“ (edaspidi ORME) punkti 4 kohaselt on olulise ruumilise mõjuga ehitis tuulepark Vabariigi Valitsuse 26.06.2003 määruse nr 184 „Võrgueeskirja“ tähenduses, mis koosneb vähemalt 30 meetri kõrgustest elektrituulikutest.

24.10.2017 moodustus Mulgi vald, mis on Abja valla, Halliste valla, Karksi valla ja Mõisaküla linna õigusjärglane. Käesoleval ajal kehtib Mulgi valla territooriumil Abja Vallavolikogu 14.08.2008 otsusega nr 244 kinnitatud Abja valla üldplaneering, Halliste Vallavolikogu 15.12.2010 otsusega nr 35 kinnitatud Halliste valla üldplaneering, Karksi Vallavolikogu 21.06.2006 määrusega nr 17 kinnitatud Karksi valla üldplaneering ja Mõisaküla Linnavolikogu 23.01.2014 määrusega nr 1 kehtestatud Mõisaküla linna üldplaneering.

Kehtivate üldplaneeringutega ei ole Mulgi valla territooriumil ORME asukohti määratud. Kogu omavalitsuse haldusala hõlmava üldplaneeringu koostamine on algatatud Mulgi Vallavolikogu 17.10.2018 otsusega nr 66. Üldplaneering koos keskkonnamõju strateegilise hindamise aruandega on eelnõu staadiumis ning võimalike tuuleparkide asukoha analüüsi ei ole selle koostamise käigus käsitletud.

Tulenevalt eeltoodust, et olulise ruumilise mõjuga ehitiste asukohta ei ole üldplaneeringuga määratud, siis PlanS § 95 lõike 1 kohaselt koostatakse KOVEP tuuleparkide asukoha leidmiseks.

PlanS § 95 lõike 5 kohaselt on kohaliku omavalitsuse eriplaneeringu koostamisel kohustuslik läbi viia planeeringu keskkonnamõju strateegiline hindamine (edaspidi KSH) ning keskkonnamõju hindamise ja keskkonnajuhtimissüsteemi seaduse § 33 lõike 1 punktist 2 on kohaliku omavalitsuse eriplaneeringu koostamisel kohustuslik KSH.

KSH eesmärk on selgitada kavandatava tegevuse ja selle reaalsete alternatiivsete võimalustega kaasneva olulise keskkonnamõju olemasolu ja ulatus. Keskkonnamõju hindamisel tuvastatakse kavandatava tegevuse otsene ja kaudne oluline keskkonnamõju looduskeskkonnale (s. h maastik ja looduslik mitmekesisus) ja kaitstavatele loodusobjektidele, elanikkonnale, inimese tervisele, heaolule ning varale ja majandustegevusele, kultuuripärandile ning nende omavahelistele seostele kirjeldades ja hinnates neid. Selgitatakse välja kavandatud tegevuste positiivsed ja negatiivsed küljed, keskkonna taluvuspiir ning leitakse võimalused ja meetmed ebasoodsate mõjude vältimiseks ja/või leevendamiseks.

Tuulepargi asukoha planeerimisel tuleb arvestada nii avalike huvide kui ka riigi ülesannete ja kohustustega kasvuhoonegaaside heitekoguste vähendamisel ning kliimamuutuste mõjude leevendamisel, samuti tuuleenergia tootmise tehnoloogia kiire arenguga. Eriplaneeringus tuleb arvestada planeeringu elluviimisega kaasnevaid olulisi sotsiaalseid, majanduslikke, kultuurilisi ning keskkonna ruumilisi ning muid olulisi mõjusid. Eriplaneering mõjutab edaspidi valla ruumilist arengut ja otsuseid valla üld-ja maakonna planeeringus.

Kohaliku omavalitsuse eriplaneeringu menetlus koosneb PlanS § 95 lõike 7 kohaselt ehitise asukoha eelvaliku tegemisest, mille eesmärk on ehitisele sobivaima asukoha leidmine ja detailse lahenduse koostamise menetlusest. Eriplaneering koostatakse kogu Mulgi valla territooriumi kohta.

KOVEP koostamisest huvitatud isikud on vallale esitanud taotlustes kinnitanud valmisolekut kanda KOVEP koostamise ja keskkonnamõju strateegilise hindamise läbiviimisega kaasnevad kulud vastavalt PlanS § 4 lõikele 21.

Eriplaneeringu koostamise algataja ja kehtestaja on Mulgi Vallavolikogu, koostamise korraldaja on Mulgi Vallavalitsus. Eriplaneeringu ning keskkonnamõju strateegilise hindamise koostaja leidmiseks viiakse läbi vastavad hankemenetlused.

Energiajulgeolek ja taastuvenergia arendamine on oluline, mistõttu eriplaneeringu algatamine tuuleparkidele sobiva asukoha väljaselgitamiseks on põhjendatud.

Tulenevalt eeltoodust ja võttes aluseks planeerimisseaduse § 95 lõiked 1, 2, 5, 6 ning 9, § 96 lõiked 1 ning 4, keskkonnamõju hindamise ja keskkonnajuhtimissüsteemi seaduse § 33 lõike 1 punkti 2, Vabariigi Valitsuse 01.10.2015 määrusega nr 102 „Olulise ruumilise mõjuga ehitiste nimekiri“, Mulgi Vallavolikogu 17.10.2018 määruse nr 47 „Planeerimisseaduse ja ehitusseadustiku rakendamine Mulgi vallas“ ning OÜ Utilitas Wind, Vestman Solar OÜ, Vindr Baltic OÜ, Evecon OÜ ja TMV Green OÜ taotlused

**Mulgi Vallavolikogu otsustab:**

1. Algatada kohaliku omavalitsuse eriplaneeringu koostamine ja keskkonnamõju strateegiline hindamine koos vajalike uuringute läbiviimisega, eesmärgiga leida tuuleparkide ja nende toimimiseks vajaliku taristu rajamiseks sobivad asukohad. Planeeringuala hõlmab kogu Mulgi valla territooriumi, suurusega ligikaudu 88 100 ha.

1. Mulgi Vallavalitsusel korraldada vajalikud hankedokumendid eriplaneeringu ja keskkonnamõju strateegilise hindamise koostaja leidmiseks.
2. Mulgi Vallavalitsusel sõlmida huvitatud isikuga/isikutega leping vajalike uuringute, keskkonnamõju strateegilise hindamise ning eriplaneeringu koostamisega seotud kulude katmiseks. Kulude katmine on huvitatud isiku(te) kohustus ja valla eelarvest vahendeid selleks ei eraldata.
3. Mulgi vallal ei ole kohustust välja ehitada planeeringukohaseid rajatisi, sealhulgas avalikuks kasutuseks ettenähtud teid, välisvalgustust ning tehnorajatisi. Planeeringu kohaste rajatiste väljaehitamiseks ei eraldata rahalisi vahendeid valla eelarvest, välja arvatud juhul, kui lepitakse kokku rajatiste finantseerimises või kulude katmises.
4. Mulgi Vallavalitsusel viia läbi riigihanke menetlus ja teavitada kohaliku omavalitsuse eriplaneerinu ja planeeringu keskkonnamõju strateegilise hindamise algatamisest Ametlikes Teadaannetes, ajalehes Sakala, ajalehes Mulgi sõna ning Mulgi valla kodulehel ning informeerida isikuid ja asutusi nimetatud planeeringu algatamisest vastavalt planeerimisseaduse § 96 lõigetele 5, 6 ja 7.
5. Enne planeeringu vastuvõtmist tuleb Mulgi Vallavalitsusel sõlmida planeeringu realiseerimisest huvitatud isikuga/isikutega haldusleping planeeringukohaste rajatiste väljaehitamiseks või väljaehitamisega seotud kulude täielikuks või osaliseks kandmiseks.
6. Kohaliku omavalitsuse eriplaneeringu algatamise otsusega saab tutvuda Mulgi vallavalitsuses aadressil Pärnu mnt 30, Abja-Paluoja või elektrooniliselt Mulgi valla kodulehel <https://mulgivald.ee/eriplaneering>.

Arvo Maling

Volikogu esimees

Saata:

1. Koostaja: maa- ja planeeringuspetsialist Tiia Kukk tiia.kukk@mulgivald.ee
2. OÜ Utilitas Wind
3. Vestman Solar OÜ
4. Vindr Baltic OÜ
5. Evecon OÜ
6. TMV Green OÜ